CELEX: 32019D1593
Language: lv
Date: 2019-09-24 00:00:00
Title: Padomes Īstenošanas lēmums (ES) 2019/1593 (2019. gada 24. septembris), ar kuru groza Īstenošanas lēmumu 2013/676/ES, ar ko Rumānijai atļauj turpināt piemērot īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

27.9.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 248/69
               
            
         PADOMES ĪSTENOŠANAS LĒMUMS (ES) 2019/1593
         (2019. gada 24. septembris),
         ar kuru groza Īstenošanas lēmumu 2013/676/ES, ar ko Rumānijai atļauj turpināt piemērot īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ar Padomes Īstenošanas lēmumu 2010/583/ES (2) un pēc tam Padomes Īstenošanas lēmumu 2013/676/ES (3) Rumānijai atļāva piemērot īpašu pasākumu, nosakot, ka nodokļa maksātājs, kuram nodokļu maksātāji piegādā koksnes produktus, ir atbildīgs par pievienotās vērtības nodokļa (PVN) nomaksu par šīm piegādēm. Ar Padomes Īstenošanas lēmumu (ES) 2016/1206 (4) atļauja tika pagarināta līdz 2019. gada 31. decembrim.
                  
               
                     (2)
                  
                  
                     Vēstulē, kas Komisijā reģistrēta 2019. gada 11. martā, Rumānija pieprasīja atļauju turpināt piemērot īpašo pasākumu pēc 2019. gada 31. decembra. Kā tas noteikts Īstenošanas lēmumā 2013/676/ES, pieprasījumam bija pievienots ziņojums par šā pasākuma piemērošanu.
                  
               
                     (3)
                  
                  
                     Komisija 2019. gada 9. aprīļa vēstulēs informēja pārējās dalībvalstis par Rumānijas pieprasījumu. Komisija 2019. gada 10. aprīļa vēstulē paziņoja Rumānijai, ka tās rīcībā ir visa informācija, kas nepieciešama pieprasījuma izvērtēšanai.
                  
               
                     (4)
                  
                  
                     Saskaņā ar Rumānijas sniegto informāciju faktiskā situācija, kas attaisnoja īpašā pasākuma piemērošanu, nav mainījusies. Turklāt Rumānijas iestāžu veiktā analīze liecina, ka pasākums ir izrādījies efektīvs, apkarojot izvairīšanos no nodokļu maksāšanas.
                  
               
                     (5)
                  
                  
                     Īpašais pasākums ir samērīgs ar izvirzītajiem mērķiem, jo tas attiecas tikai uz konkrētiem darījumiem nozarē, kurā nodokļu nemaksāšana vai izvairīšanās no nodokļu maksāšanas ir būtiska problēma. Turklāt pasākuma turpmākai piemērošanai nevajadzētu nelabvēlīgi ietekmēt krāpšanas novēršanu mazumtirdzniecības jomā, citās nozarēs vai citās dalībvalstīs.
                  
               
                     (6)
                  
                  
                     Tādēļ būtu jāatļauj Rumānijai turpināt piemērot īpašo pasākumu turpmākā ierobežotā laikposmā līdz 2022. gada 31. decembrim.
                  
               
                     (7)
                  
                  
                     Parasti atkāpes atļauj uz noteiktu laiku, lai varētu izvērtēt, vai īpašie pasākumi ir piemēroti un efektīvi. Atkāpes dod dalībvalstīm laiku līdz īpašo pasākumu termiņa beigām ieviest citus, konvencionālus pasākumus, lai atrisinātu attiecīgo problēmu. Atkāpes, kas ļauj izmantot apgrieztās maksāšanas sistēmu, tiek piešķirtas tikai izņēmuma kārtā kā galējs līdzeklis konkrētām jomām, kurās notiek krāpšana. Tāpēc Rumānijai būtu jāīsteno citi, konvencionāli pasākumi, lai apkarotu un novērstu ar PVN saistītas krāpšanas tālāku izplatīšanos kokmateriālu un koksnes nozarē, un tādējādi attiecībā uz šādām piegādēm atkāpe no Direktīvas 2006/112/EK 193. panta vairs nebūtu nepieciešama.
                  
               
                     (8)
                  
                  
                     Tādēļ šajā posmā nav nepieciešams iekļaut Īstenošanas lēmumā 2013/676/ES īpašus noteikumus attiecībā uz turpmākiem pieprasījumiem pagarināt ar minēto īstenošanas lēmumu atļauto atkāpi pēc 2022. gada 31. decembra.
                  
               
                     (9)
                  
                  
                     Īpašajam pasākumam nav negatīvas ietekmes uz Savienības pašu resursiem, ko veido PVN.
                  
               
                     (10)
                  
                  
                     Tādēļ būtu attiecīgi jāgroza Īstenošanas Lēmums 2013/676/ES,
                  
               IR PIEŅĒMUSI ŠO LĒMUMU.
         
            1. pants
            Īstenošanas Lēmumu 2013/676/ES groza šādi:
            
                        1)
                     
                     
                        lēmuma 1. pantā datumu “2019. gada 31. decembrim” aizstāj ar datumu “2022. gada 31. decembrim”;
                     
                  
                        2)
                     
                     
                        lēmuma 3. pantu svītro.
                     
                  
         
            2. pants
            Šis lēmums stājas spēkā tā paziņošanas dienā.
         
         
            3. pants
            Šis lēmums ir adresēts Rumānijai.
         
         
            Briselē, 2019. gada 24. septembrī
            
               
                  Padomes vārdā –
               
               
                  priekšsēdētāja
               
               K. KULMUNI
            
         
         
            (1)  OV L 347, 11.12.2006., 1. lpp.
         
         
            (2)  Padomes Īstenošanas lēmums 2010/583/ES (2010. gada 27. septembris), ar ko Rumānijai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 256, 30.9.2010., 27. lpp.).
         
            (3)  Padomes Īstenošanas lēmums 2013/676/ES (2013. gada 15. novembris), ar kuru Rumānijai atļauj turpināt piemērot īpašo atkāpi no 193. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 31. lpp.).
         
            (4)  Padomes Īstenošanas lēmums (ES) 2016/1206 (2016. gada 18. jūlijs), ar kuru groza Īstenošanas lēmumu 2013/676/ES, ar ko Rumānijai atļauj turpināt piemērot īpašo pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 198, 23.7.2016., 47. lpp.).